
RAPORT DE SPECIALITATE

privind aprobarea cotei-părţi ce revine Municipiului Timişoara, în calitate de proprietar, din veniturile realizate prin închirierea stâlpilor pentru servicii de  publicitate aflaţi în administrarea S.C. SOCIETATEA DE TRANSPORT PUBLIC TIMISOARA S.A.
            Prin HCLMT nr. 108/27.03.2012, serviciul de transport public local de persoane prin curse regulate s-a dat în administrare Regiei Autonome de Transport Timişoara. 

Bunurile proprietate publică şi/sau privată a Municipiului Timişoara din  componenţa sistemelor de utilităţi publice utilizate pentru prestarea serviciului de transport public local de persoane prin curse regulate sunt date în administrarea şi exploatarea Regiei Autonome de Transport Timişoara prin hotărâri ale Consiliului Local.
Consiliul Local al Municipiului Timişoara, prin Hotărârea nr. 271/28.07.2018, a aprobat reorganizarea, prin transformare, a Regiei Autonome de Transport Timişoara în societate comercială pe acţiuni, cu Acţionar Unic, Municipiul Timişoara prin Consiliul Local al Municipiului Timişoara, având denumirea S.C. SOCIETATEA DE TRANSPORT PUBLIC TIMISOARA S.A. (abreviat STPT).
Prin adresa cu nr. 16433/03.09.2018, S.C. SOCIETATEA DE TRANSPORT PUBLIC TIMISOARA S.A. solicită promovarea unui proiect de hotărâre prin care să se reglementeze cota parte ce revine Municipiului Timişoara din veniturile obţinute de aceasta prin închirierea stâlpilor în urma montării de sisteme publicitare pe aceştia.
Menţionăm faptul că, prin HCLMT nr. 356/18.07.2014, s-a stabilit cota-parte, fără TVA, ce revine Municipiului Timişoara din gestionarea serviciului de publicitate pe stâlpii aflaţi în administrarea regiei, în cuantum de 60 %, precum şi cota -parte ce revine Regiei Autonome de Transport Timişoara de în cuantum de 40 %.


STPT solicita, prin adresa cu numărul de mai sus, stabilirea cotei părţi în cuantum de 50% pentru fiecare parte justificat de faptul că SC Societatea de Transport Public  Timişoara SA are nevoie de venituri pentru întreținerea bunurilor date în administrare. 

Potrivit art. 868 alin. (2) din Codul Civil (Legea nr. 287/2009), titularul dreptului de administrare poate folosi şi dispune de bunul dat în administrare în condiţiile stabilite de lege.

       
În conformitate cu prevederile Legii  nr. 213/17.11.1998 privind proprietatea publică şi regimul juridic al acesteia, închirierea bunurilor proprietate publică se poate realiza de către titularul dreptului de proprietate sau de către administratorul acestora, cu aprobarea Consiliului Local, în condiţiile legii. 
        
Luând în considerare art. 16 din Legea nr. 213/1998 privind proprietatea publică şi regimul juridic al acesteia “sumele încasate din închirierea bunurilor proprietate publică se fac venit la bugetul de stat sau bugetele locale, iar “administratorul  are dreptul să încaseze din chirie o cotă – părte între 20 – 50 %, stabilită prin hotărâre de aprobare a consiliului local”. 

Consiliul de Administraţie al S.C. SOCIETATEA DE TRANSPORT PUBLIC TIMISOARA S.A., prin Hotărârea nr. 134/20.08.2018, a aprobat modificarea cotelor ce revin fiecărei părţi, astfel:
,,(1) Se stabileşte cota-parte, fără TVA, ce revine Municipiului Timişoara din gestionarea serviciului de publicitate pe stâlpii aflaţi în administrarea societatății, în cuantum de 50 %.

(2) Cota - parte ce revine Societatii de Transport Public  Timişoara de 50 %, va fi utilizată pentru întreţinerea, reparaţia şi înlocuirea stâlpilor care nu mai au o stare tehnică corespunzătoare.”

Stâlpii din reţeaua de contact tramvai şi troleibuz aflaţi în administrarea S.C. SOCIETATEA DE TRANSPORT PUBLIC TIMISOARA S.A., fac parte din mijloacele fixe înscrise în evidenţa tehnico-operativă a Municipiului Timişoara, sub denumirea de linii cale şi reţea contact. 
În baza celor de mai sus S.C. SOCIETATEA DE TRANSPORT PUBLIC TIMISOARA S.A. va vira cota parte ce revine Municipiului Timişoara, stabilită de către Consiliul Local, în momentul încasării plăţii de la operatorul/operatorii economic/i căruia i se va atribui contractul de închiriere. Cota - parte ce revine S.C. SOCIETATEA DE TRANSPORT PUBLIC TIMISOARA S.A., va fi utilizată pentru întreţinerea, reparaţia şi înlocuirea stâlpilor care nu mai au o stare tehnică corespunzătoare.

De asemenea, prin adresa cu nr. 16840/07.09.2018, STPT solicit modificarea denumirii ,,Regia Autonomă de Transport Timişoara” din cuprinsul Hotărârii Conisliului Local al Municipiului Timişoara nr. 356/18.07.2014, ca urmare a reorganizării acesteia în societate comercială. Astfel considerăm că se impune aprobarea unei noi hotărâri şi abrogarea HCLMT nr. 356/18.07.2014. Mai mult, STPT intenţionează să încheie un alt contract de închiriere stâlpi cu unul sau mai mulţi operatori economici.
       
Având în vedere cele mai sus menţionate propunem spre  aprobare de către Consiliul Local al Municipiului Timişoara:
· încheierea unui contract de închiriere între S.C. SOCIETATEA DE TRANSPORT PUBLIC TIMISOARA S.A. şi unul sau mai mulţi operatori economici având ca obiect  închirierea stâlpilor aflaţi în administrarea acesteia, pentru servicii de publicitate pe stâlpi. Modelul contractului de închiriere şi operatorul/operatorii economic/i cu care se va încheia acesta, vor fi aprobate de Consiliul de Administraţie al S.C. SOCIETATEA DE TRANSPORT PUBLIC TIMISOARA S.A..
· stabilirea cotei-părţi, fără TVA, ce revine Municipiului Timişoara din gestionarea serviciului de publicitate pe stâlpii aflaţi în administrarea societăţii; 
· plata către Municipiul Timişoara va fi efectuată de S.C. SOCIETATEA DE TRANSPORT PUBLIC TIMISOARA S.A.  după încasarea acesteia de la operatorul/ operatorii economic/i.

